AfriForum verklaar ŉ dispuut met MultiChoiceErnst Roets, adjunk uitvoerende hoof van Afriforum. Foto: Reint Dykema. Die adjunk-uitvoerende hoof van AfriForum Ernst Roets het hierdie brief aan Joe Heshu, groep-uitvoerende hoof van MultiChoice, gerig oor die dispuut wat die burgerregte-organisasie verklaar het omdat die private mediamaatskappy nie sy politieke beleid konsekwent op kunstenaars toepas nie. Lees meer hieroor op Maroela Media. Geagte mnr. Heshu Soos u weet, is AfriForum ’n nieregerings- en burgerregte-organisasie wat binne Suid-Afrika met ’n besondere klem op die beskerming van die regte van minderheidsgemeenskappe werksaam is. AfriForum bestaan tans uit meer as 220 000 individuele lede, wat ons nie net die grootste burgerregtegroep in Suid-Afrika maak nie, maar ook op die Afrika-vasteland. Ons is ook bewus daarvan dat ’n beduidende deel van ons lede kliënte van MultiChoice is. Die doel van hierdie brief is om formeel ’n dispuut met MultiChoice te verklaar aangaande die inkonsekwente toepassing van sy sogenaamde “politieke beleid” (’n term waarop u in die media aangehaal is). Soos u weet, het MultiChoice onlangs aangekondig dat die maatskappy ’n politieke beleid het waarvolgens persone wat verdelende opmerkings maak, onmiddellik van MultiChoice se kanale verban moet word. Hierdie is veral met betrekking tot een individu, Steve Hofmeyr, aangekondig. Dit is aangekondig dat MultiChoice opdrag gegee het dat geen inhoud wat Hofmeyr insluit, op enige van MultiChoice se platforms gebeeldsend sal word nie. Aangesien MultiChoice ’n privaat maatskappy is, is dit wel binne sy reg om ’n politieke beleid te ontwikkel en implementeer. Dit is nie waaroor AfriForum bekommerd is nie. Ons bekommernis is dat hierdie beleid op ’n inkonsekwente en diskriminerende wyse geïmplementeer word. Bestaande en voornemende kliënte het ook die reg om aan te dring dat die beleid konsekwent en sonder diskriminasie uitgevoer word. Soos u sekerlik bewus is, is daar verskeie kunstenaars en musikante daarbuite wat opmerkings gemaak het wat as verdelend gesien kan word, om nie eens politieke partye te noem nie. Die kunstenaar Ntsiki Mazwai publiseer gereeld rassistiese en aanhitsende sosialemediakommentaar teenoor minderhede, en tog is sy onlangs as aanbieder van die kletsprogram Show me Love, wat op Moja Love (DStv-kanaal 157) uitgesaai word, aangewys. Om aan te voer dat die verbanning nie op Mazwai toegepas moet word nie oor sy ’n aanbieder van Moja Love is wat nie ’n MultiChoice-kanaal is nie (soos reeds gedoen is), is kortsigtig en nie ter sake nie, aangesien Hofmeyr ook nie ’n aanbieder op enige MultiChoice-kanale is nie. Indien ’n openbare aankondiging gemaak word dat Hofmeyr dan onmiddellik, gebaseer op sy sosialemedia-opmerkings, verban moet word, moet ’n konsekwente toepassing van hierdie besluit ook Mazwai en ’n lang lys van ander kunstenaars insluit. Die konsekwente toepassing van MultiChoice se beleid sal ook beteken dat die maatskappy nie meer betrokke sal wees by enige verdere borgskappe van politieke partye wat verdelende stellings maak nie. Dit sluit die ANC in. In hierdie verband kan ons verwys na adjunkpresident David Mabuza se dreigement dat daar ’n gewelddadige oorname sal wees sou wit mense nie hul eiendom vrywillig aan swart mense gee nie, asook die aantyging van Ace Magashule, die ANC se sekretaris-generaal, dat wit mense die afstammelinge van kolonialiste is en wat “ons” (swart mense se) rykdom gesteel het. Om dan nie eens van die openbare uitlatings van EFF-leiers te praat nie. Dit is binne hierdie konteks wat AfriForum ’n dispuut met MultiChoice verklaar. Ons dring ingevolge die dispuut aan dat die maatskappy se politieke beleid óf aangepas óf konsekwent toegepas word. Ek sien uit na u terugvoering.